**Ministru kabineta noteikumu projekta „Psihologu noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Psihologu likuma 5.panta otrā daļa, 8.panta pirmā daļa, 9.panta piektā daļa un 10.panta ceturtā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Psihologs ir tas speciālists, kurš savā darbā palīdz indivīdiem, grupām un organizācijām risināt psiholoģiskas problēmas, veicināt cilvēka garīgo potenciālu, grupu un organizāciju mērķu sasniegšanu. Psihologi strādā dažādās jomās: sociālās aizsardzības, izglītības un sporta, veselības, iekšlietu un tieslietu, aizsardzības, organizāciju, kā arī citviet, tai skaitā, privātajā sfērā. Tāpēc nepieciešams nodrošināt kvalificētu un kvalitatīvu pakalpojumu sniegšanu atbilstoši profesionālajiem un ētiskajiem standartiem un nodrošināt, ka šos pakalpojumus sniedz tikai personas ar atbilstošu profesionālo kvalifikāciju.  Nacionālā attīstības plāna 2014.-2020.gadam prioritātes Cilvēka drošumspējas stiprināšana viens no galvenajiem stratēģiskiem mērķiem ir veicināt sabiedrības labklājības pieaugumu, tai skaitā apmierinātību ar dzīvi.  Latvijā pašlaik nepastāv nedz brīvprātīgas, nedz obligātas sertifikācijas sistēma, līdz ar to pakalpojumu saņēmējiem nav iespējas pārliecināties un būt drošiem par pakalpojumu sniedzēju kvalifikāciju, līdz ar to sniegto psihologa pakalpojumu kvalitāti.  Psihologa profesijas nenoteiktais statuss kavē psihologu kā ekspertu iesaistīšanu sabiedrisko lēmumu pieņemšanā un īstenošanā (tostarp saistībā ar psihologa pakalpojumu iepirkumiem valsts un pašvaldību vajadzībām). (Informatīvā ziņojuma “Par psihologu profesionālās darbības regulējuma nepieciešamību” 1. un 2.lpp. (<http://tap.mk.gov.lv/mk/tap/?pid=40303499>).  Ievērojot Psihologu likuma 5.panta otrajā daļā, 8.panta pirmajā daļā, 9.panta piektajā daļā un 10.panta ceturtajā daļā ietverto deleģējumu, Ministru kabineta noteikumu projekts „Psihologu noteikumi” (turpmāk – noteikumu projekts) ir izstrādāts, lai noteiktu:  1. kārtību, kādā psihologi un psihologi-pārraugi reģistrējami, pārreģistrējami un izslēdzami no Psihologu reģistra (turpmāk – reģistrs), apstrādājamo datu veidus un apjomu, kā arī datu glabāšanas termiņus un apstrādes kārtību;  2. psihologu sertifikācijas komisiju skaitu, ņemot vērā psihologu profesionālās darbības jomu sadalījumu un tajās strādājošo psihologu skaitu;  3. psihologu sertifikācijas, resertifikācijas, psihologa profesionālās darbības apturēšanas, izbeigšanas, atjaunošanas un psihologa sertifikāta apturēšanas, anulēšanas un atjaunošanas kārtību;  4. prasības attiecībā uz psihologa profesionālās darbības apjomu un psihologa pārraudzības apjomu, kas nepieciešams psihologa sertifikāta iegūšanai;  5. prasības attiecībā uz psihologa profesionālās darbības apjomu, sadarbības ar psihologu-pārraugu apjomu un profesionālo prasmju un kompetences pilnveidošanas apjomu, kas nepieciešams resertifikācijai;  6. psihologa sertifikācijas pārbaudījuma norises kārtību un minimālo zināšanu apjomu;  7. psihologa sertifikācijas pārbaudījuma maksas apmēru un maksājuma iekasēšanas kārtību;  8. psihologa kompetences un profesionālās darbības atbilstības kritērijus noteiktām darbības jomām, kā arī šīs atbilstības noteikšanas kārtību;  9. psihologa sertifikāta paraugu;  10. valsts nodevas apmēru par psihologa reģistrēšanu reģistrā un psihologa sertifikāta izsniegšanu, kā arī valsts nodevas iekasēšanas kārtību;  11. psihologa-pārrauga tiesību piešķiršanas, apturēšanas, anulēšanas un atjaunošanas kārtību;  12. prasības attiecībā uz psihologa profesionālās darbības apjomu, kas nepieciešams psihologa-pārrauga tiesību iegūšanai;  13. psihologa-pārrauga pārbaudījuma norises kārtību un minimālo zināšanu apjomu;  14. psihologa-pārrauga pārbaudījuma maksas apmēru un maksājuma iekasēšanas kārtību;  15. valsts nodevas apmēru par psihologa-pārrauga tiesību piešķiršanu un psihologa-pārrauga reģistrēšanu reģistrā, kā arī valsts nodevas iekasēšanas kārtību.  Noteikumu projekta **II.nodaļa** nosaka psihologu reģistrēšanas, pārreģistrēšanas un izslēgšanas no reģistra kārtību, apstrādājamo datu veidus (reģistrā iekļaujamo informāciju), datu glabāšanas termiņus un apstrādes kārtību.  Psihologu reģistrācijas procesā būs iesaistītas šādas institūcijas:  1. Psihologu sertifikācijas padome (turpmāk – padome), kas, izvērtējot personas (iesniedzēja) iesniegto iesniegumu un tam pievienotos dokumentus, pieņems lēmumu par attiecīga ieraksta izdarīšanu reģistrā (par psihologa reģistrāciju reģistrā vai grozījumu izdarīšanu reģistrā) vai atteikumu (ja nav novērsti konstatētie trūkumi iesniegtajos dokumentos vai persona neatbilst Psihologu likuma 9.panta pirmajā vai trešajā daļā noteiktajām prasībām).  Ja notiek reģistrācija reģistrā, tad pašsaprotama ir arī iespēja tikt izslēgtam no reģistra, mainoties kādiem apstākļiem. Ja reģistrācijas priekšnoteikums ir piešķirt kādas tiesības, tad ar izslēgšanu no reģistra šādas tiesības tiek zaudētas. Padome būs tiesīga lemt arī par psihologa izslēgšanu no reģistra, ja:  - psihologs iesniedzis padomei iesniegumu par izslēgšanu no reģistra;  - padome ir pieņēmusi lēmumu par psihologa profesionālās darbības izbeigšanu un psihologa sertifikāta anulēšanu atbilstoši Psihologu likuma 20.pantā noteiktajiem nosacījumiem;  - psihologs ir miris.  Psihologu likuma 20.panta ceturtajā daļā minētais, ka attiecībā uz izslēgšanu tiek izdarīta attiecīga atzīme Psihologu reģistrā, Valsts izglītības informācijas sistēmā (turpmāk – sistēma) tiks atspoguļots, ierakstot psihologa izslēgšanas datumu un attiecīgā lēmuma datumu un numuru.  Psihologu reģistrā (sistēmā) vēsturiskie dati par personām (psihologiem) tiks saglabāti un publicēti tādā pat apmērā kā par aktīvajiem psihologiem, jo minētās informācijas pieejamība var būt būtiska, piemēram, klientiem, tiesvedībās vai psihologu profesionālajā darbībā, strādājot ar klientu.  2. Izglītības kvalitātes valsts dienests (turpmāk – dienests), kas nodrošina padomes sekretariāta funkcijas un kārto reģistru, veicot ierakstus atbilstoši padomes pieņemtajiem lēmumiem (reģistrē personu reģistrā vai izdara grozījumus reģistrā ierakstītajās ziņās un nepieciešamības gadījumā (pēc psihologa pieprasījuma) izsniedz psihologa reģistrācijas apliecību).  Psihologa reģistrācijas apliecība dažreiz var būt vienīgais apliecinājums psihologa reģistrācijas esamībai, sevišķi reģionos, kur nav pieejams internets. Līdz ar to reģistrācijas apliecības izsniegšana šādos gadījumos nodrošina sabiedrības intereses. Turklāt reģistrācijas apliecība tiks izsniegta tikai pēc pieprasījuma atšķirībā no citu subjektu reģistrācijas, kur reģistrācijas apliecības izsniegšana ir obligāta (piemēram, izglītības iestādēm, zinātniskajām institūcijām). Līdzīgs regulējums ir, piemēram, attiecībā uz bērnu uzraudzības pakalpojumu sniedzējiem (Ministru kabineta 2013.gada 16.jūlija noteikumu Nr.404 “Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība” 20.punkts), Uzņēmumu reģistra vestajos reģistros reģistrētiem tiesību subjektiem (likuma “Par Latvijas Republikas Uzņēmumu reģistru” 4.panta 5.8punkts).  Jāpiebilst arī, ka, ņemot vērā līdzšinējo pieredzi ar konkrēto mērķgrupu, dienesta tīmekļa vietnē būs pieejami iesniegumu veidlapu paraugi (iesniegums par reģistrēšanu reģistrā, iesniegumu psihologa-pārrauga tiesību iegūšanai, iesniegumu psihologa sertifikāta iegūšanai, iesniegumu resertifikācijai), tādējādi atvieglojot iesnieguma iesniegšanu personām, vienlaikus nodrošinot vienveidīgu (standartizētu) informācijas iegūšanu uz reģistrācijas brīdi. Taču, ievērojot Administratīvā procesa likuma 56.panta pirmajā daļā noteiktās personas tiesības (iesniegumu var iesniegt mutvārdos vai rakstveidā) un lai tās nesašaurinātu, minētajām iesniegumu veidlapām ir ieteikuma raksturs.  Atbilstoši Administratīvā procesa likumā noteiktajam noteikumu projekta kontekstā būs iespējami arī gadījumi, kad dokumentu izskatīšana nav iespējama (ir atlikta vai iesniegums atstāts bez virzības):  1) atstājot bez virzības saskaņā ar Administratīvā procesa likuma 56.panta 1.1 daļā noteikto, t.i., ja iesniegums nav parakstīts, ir iesniegts, neievērojot Valsts valodas likuma prasības, vai tam nav pievienoti pilnvarojumu apliecinoši dokumenti, kā rezultātā tiks pieņemts lēmums par iesnieguma atstāšanu bez virzības (noteikumu projekta 3.5.apakšpunkts);  2) padome saistībā ar iesniegumu konstatējusi Administratīvā procesa likuma 56.panta 1.1 daļā neminētus trūkumus vai citas neskaidrības, kuras nepieciešamas noskaidrot pirms galīgā lēmuma pieņemšanas, šādā gadījumā izmantojot Administratīvā procesa likumā minēto administratīvā akta izdošanas termiņa pagarināšanas institūtu (Administratīvā procesa likuma 64.panta otrā daļa).  Noteikumu projektā paredzēto lēmumu pieņemšanai piemērojami Administratīvā procesa likumā noteiktie vispārīgie termiņi.  Saskaņā ar Psihologu likuma 6.panta 3. – 7.punktā noteikto psihologa profesionālo darbību aizliegts veikt personai:  1) kura ir atzīta par aizdomās turēto vai apsūdzēto kriminālprocesā par noziedzīgu nodarījumu, kas saistīts ar vardarbību vai vardarbības piedraudējumu, vai par noziedzīgu nodarījumu pret personas tikumību vai dzimumneaizskaramību;  2) kura ir sodīta par noziedzīgu nodarījumu, kas saistīts ar vardarbību vai vardarbības piedraudējumu, vai par noziedzīgu nodarījumu pret personas tikumību vai dzimumneaizskaramību,- neatkarīgi no sodāmības dzēšanas vai noņemšanas;  3) kura ir izdarījusi noziedzīgu nodarījumu, kas saistīts ar vardarbību vai vardarbības piedraudējumu, vai noziedzīgu nodarījumu pret personas tikumību vai dzimumneaizskaramību, bet no soda izciešanas atbrīvota;  4) pret kuru kriminālprocess par noziedzīgu nodarījumu, kas saistīts ar vardarbību vai vardarbības piedraudējumu, vai par noziedzīgu nodarījumu pret personas tikumību vai dzimumneaizskaramību, izbeigts uz nereabilitējoša pamata;  5) kurai ir nodibināta aizgādnība.  Minētie ierobežojumi ir salīdzināmi ar tiem, kas noteikti Bērnu tiesību aizsardzības likuma 72.panta piektajā daļā attiecībā uz personām, kas sniedz pakalpojumus bērniem. Citos normatīvajos aktos var tikt ietvertas citas stingrākas prasības, kas psihologam jāievēro strādājot attiecīgā jomā, iestādē vai ar attiecīgu mērķa grupu. Piemēram, Bērnu tiesību aizsardzības likuma 72.pants (piektā, sestā un septītā daļa) nosaka īpašas prasības personām, kuras strādā, veic brīvprātīgo darbu, kā arī saskaņā ar noslēgto vienošanos sniedz pakalpojumus bērnu aprūpes, izglītības, veselības aprūpes un citās tādās iestādēs, kurās uzturas bērni, bērnu pasākumos un tādos pasākumos, kuros piedalās bērni (izņemot personas, kuras sniedz vienreizējus vai īslaicīgus pakalpojumus, kā arī pakalpojumus, kas tiek sniegti, bērnam klāt neesot).  Vienlaikus padomei ir jāpārbauda, vai:  1) personai izsniegtā psihologa sertifikāta darbība ir apturēta vai anulēta un tās psihologa profesionālā darbība apturēta vai izbeigta, kā arī tādai personai, kuras psihologa profesionālā darbība ir apturēta vai izbeigta;  2) personas izglītība ir atbilstoša,  3) persona ir noslēgusi līgumu ar psihologu–pārraugu par psihologa pārraudzības īstenošanu (Psihologu likumā noteiktos gadījumos).  Minētā informācija neaptver tikai Sodu reģistra un Iedzīvotāju reģistra rīcībā esošo informāciju. Saskaņā ar Administratīvā procesa likuma 59.panta pirmajā un otrajā daļā noteikto pēc administratīvās lietas ierosināšanas iestāde iegūst informāciju, kas saskaņā ar normatīvajiem aktiem ir nepieciešama, lai pieņemtu attiecīgo lēmumu. Iegūstot informāciju, iestāde var izmantot visas tiesiskās metodes, arī iegūt informāciju no administratīvā procesa dalībniekiem, citām institūcijām, kā arī ar liecinieku, ekspertu, apskates, dokumentu un cita veida pierādījumu palīdzību. Ja iestādei nepieciešamā informācija ir nevis administratīvā procesa dalībnieku, bet gan citas institūcijas rīcībā, iestāde to iegūst pati, nevis pieprasa no administratīvā procesa dalībniekiem.  Savukārt Valsts pārvaldes iekārtas likuma 54.pantā noteikti sadarbības valsts pārvaldē pamatnoteikumi (sadarbības princips), kas paredz pienākumu iestādēm sadarboties, lai veiktu savas funkcijas un uzdevumus (bez maksas, ja ārējā normatīvajā aktā nav noteikts citādi).  Noteikumu projekta 4.punkta kontekstā datu apjoms izriet no Psihologu likuma 6.pantā minētā, ko padome (padomes sekretariāts) pārbaudīs, iegūstot informāciju no Sodu reģistra (atzīme par personas sodāmību atbilstoši Psihologu likuma 6.panta 4. – 6.punktā noteiktajam) un Iedzīvotāju reģistra (par personas aizgādnību atbilstoši Psihologu likuma 6.panta 7.punktā noteiktajam) vai sadarbojoties ar institūcijām, kuru rīcībā būs konkrētā informācija (piemēram, par to, ka persona ir atzīta par aizdomās turēto vai apsūdzēto kriminālprocesā par noziedzīgu nodarījumu, kas saistīts ar vardarbību vai vardarbības piedraudējumu, vai par noziedzīgu nodarījumu pret personas tikumību vai dzimumneaizskaramību).  Sodu reģistrā nav ziņas par to, vai noziedzīgs nodarījums, par kuru persona tiek turēta aizdomās vai ir apsūdzēta, ir saistīts ar vardarbību vai vardarbības piedraudējumu. Saskaņā ar Kriminālprocesa likuma 65.pantā pantā noteikto lēmumu par to, ka persona atzīstama par aizdomās turēto, pieņem procesa virzītājs. Saskaņā ar Kriminālprocesa likuma 27.panta pirmajā daļā noteikto procesa virzītājs ir amatpersona vai tiesa, kas konkrētajā brīdī vada kriminālprocesu. Līdz ar to minētā informācija pieprasāma no attiecīgās amatpersonas vai tiesas, kas konkrētajā brīdī vada kriminālprocesu. Ņemot vērā, ka padome kā psihologu profesionālās darbības izvērtēšanas un uzraudzības institūcija ir tā, kas saskaņā ar Psihologu likuma 7.panta ceturtās daļas 4. – 6.punktā noteikto:  - organizē psihologu sertifikāciju, resertifikāciju un psihologa-pārrauga tiesību piešķiršanu;  - lemj par psihologa reģistrāciju reģistrā, psihologa profesionālās darbības apturēšanu, izbeigšanu un atjaunošanu, psihologa sertifikāta izsniegšanu, apturēšanu, anulēšanu un atjaunošanu;  - lemj par psihologa-pārrauga tiesību piešķiršanu, apturēšanu, anulēšanu un atjaunošanu,  tad padome ir institūcija, kas atbilstoši normatīvajiem aktiem tiesīga veikt personu datu apstrādi, lai izvērtētu personas atbilstību Psihologu likuma 6.pantā noteiktajām prasībām.  Saskaņā ar noteikumu projekta 6.punktā noteikto Psihologu reģistrā par psihologu iekļaujamas šādas ziņas:  1. vārds un uzvārds;  2. personas kods;  3. kontaktinformācija (tālruņa numurs un elektroniskā pasta adrese, ja tāda ir);  4. deklarētās, reģistrētās vai personas norādītās dzīvesvietas adrese;  5. datums, kurā psihologs reģistrēts reģistrā, reģistrācijas numurs, lēmuma pieņemšanas datums un numurs;  6. datums, kurā izsniegts psihologa sertifikāts, psihologa sertifikāta numurs, psihologa sertifikāta derīguma termiņš, lēmuma pieņemšanas datums un numurs;  7. profesionālās darbības joma, kurā piešķirts psihologa sertifikāts;  8. norāde, vai informācija par personu pieejama Sodu reģistrā;  9. norāde, ja ir pieņemts lēmums par psihologa profesionālās darbības apturēšanu, psihologa sertifikāta apturēšanu vai anulēšanu, lēmuma pieņemšanas datums un numurs;  10. norāde, ja ir pieņemts lēmums par psihologa profesionālās darbības izbeigšanu, lēmuma pieņemšanas datums un numurs;  11. datums, kurā psihologs izslēgts no reģistra, lēmuma pieņemšanas datums un numurs;  12. norāde, ja atjaunota psihologa profesionālā darbība, lēmuma pieņemšanas datums un numurs;  13. norāde, ja atjaunots psihologa sertifikāts, lēmuma pieņemšanas datums un numurs;  14. informācija par iegūto izglītību (izglītības iestāde, studiju programma, piešķirtais grāds un iegūtā kvalifikācija, ja tāda ir iegūta, diploma numurs, izdošanas gads);  15. norāde, ka profesionālā darbība tiek veikta psihologa-pārrauga pārraudzībā, līguma ar psihologu-pārraugu par psihologa pārraudzības īstenošanu termiņš;  16. informācija par personas rīcībspēju vai tās ierobežojumiem;  17. personas miršanas datums.  Savukārt par psihologu-pārraugu papildu šo noteikumu 6.punktā minētajām ziņām reģistrā iekļaujamas šādas ziņas:  1. psihologa-pārrauga tiesību piešķiršanas datums un termiņš, profesionālās darbības joma, kurā piešķirtas psihologa-pārrauga tiesības, vai lēmums par psihologa-pārrauga tiesību piešķiršanas atteikumu, lēmuma numurs un datums;  2. norāde, ja ir pieņemts lēmums par psihologa-pārrauga tiesību apturēšanu vai anulēšanu, lēmuma pieņemšanas datums un numurs;  3. norāde, ja atjaunotas psihologa-pārrauga tiesības, lēmuma pieņemšanas datums un numurs.  Psihologu reģistrā iekļaujamā informācija izriet gan no sasaistes ar Iedzīvotāju reģistra (noteikumu projekta 6.1., 6.2. un 6.4., 6.16. un 6.17.apakšpunktā minētā informācija kopsakarā ar noteikumu projekta 14.punktā minēto) un Sodu reģistra (noteikumu projekta 6.8.apakšpunktā minētā informācija), gan arī no Psihologu reģistra būtības.  Ievērojot reģistrā iekļaujamās informācijas personīgo raksturu, visa Psihologu reģistrā iekļaujamā informācija, izņemot personas kods, kontaktinformācija, deklarētās, reģistrētās vai personas norādītās dzīvesvietas adrese, norāde, vai informācija par personu pieejama Sodu reģistrā, informācija par iegūto izglītību, informācija par personas rīcībspēju vai tās ierobežojumiem, kā arī personas miršanas datums, būs publiski pieejama atbilstoši Psihologu likuma 5.panta trešajā daļā noteiktajam.  Personas kods, kontaktinformācija un deklarētās, reģistrētās vai personas norādītās dzīvesvietas adrese, norāde, vai informācija par personu pieejama Sodu reģistrā, informācija par personas rīcībspēju vai tās ierobežojumiem, kā arī personas miršanas datums, nav publicējama, ņemot vērā šīs informācijas personisko dabu. Tomēr tā ir nepieciešama, nodrošinot personas (t.sk. ārzemnieka saskaņā ar Iedzīvotāju reģistra likumā noteikto) identifikāciju, kā arī ātru un efektīvu informācijas apriti, t.sk. nodrošinot sasaisti ar Sodu reģistru un Iedzīvotāju reģistru.  Personas kods ir personas identifikators, kas nodrošina personas identifikāciju gadījumos, kad, piemēram, tiek mainīts uzvārds vai citas ziņas par personu. Tātad tas ir unikāls personas identifikators. Vienlaikus Psihologu reģistrs ar 2019.gada 1.janvāri būs Valsts izglītības informācijas sistēmas, kurai jau ir sasaiste ar Iedzīvotāju reģistru un Sodu reģistru, sastāvdaļa. Informācijas iegūšana (apmaiņa) starp minētajām sistēmām notiek, izmantojot unikālo personas identifikatoru – personas kodu.  Kontaktinformācija un ziņas par deklarētās, reģistrētās vai personas norādītās dzīvesvietas adresi ir nepieciešamas, lai nodrošinātu drošu, efektīvu un kvalitatīvu saziņu un dokumentu apriti starp valsts iestādēm un privātpersonām, t.i., lai nodrošinātu adresātam informācijas par padomes pieņemtajiem lēmumiem nodošanu. Vienlaikus saskaņā ar Administratīvā procesa likuma 67.panta otrās daļas 2.punktā noteikto dzīvesvietas adrese kā personas identificējoša informācija ir viena no administratīvā akta obligātajām sastāvdaļām.  Vienlaikus, ņemot vērā, ka Psihologu reģistrs Valsts izglītības informācijas sistēmā būs pieejams tikai no 2019.gada 1.janvāra, tad kontaktinformācijas, kā arī deklarētās, reģistrētās vai personas norādītās dzīves vietas adreses norāde ir svarīga un atbilstoša sabiedrības interesēm, lai nodrošinātu operatīvu informācijas apmaiņu starp valsts pārvaldi un privātpersonu (adresātu).  Norāde par personas (psihologa) sodāmību un informācija par personas rīcībspēju vai tās ierobežojumiem, izriet no Psihologu likuma 6.pantā minētajiem ierobežojumiem veikt psihologa profesionālo darbību un Valsts izglītības informācijas sistēmas sasaistes ar Sodu reģistru un Iedzīvotāju reģistru. Personas miršanas datums nepieciešams, lai, aktualizējot informāciju, būtu iespēja iegūt ziņas par mirušajiem psihologiem un tādejādi operatīvi izslēgt no Psihologu reģistra.  Publiski pieejamās informācijas, kas tiek iekļauta reģistrā, mērķis ir nodrošināt psihologu profesionālās darbības uzraudzību, kas tostarp ietver arī sabiedrības interešu ievērošanu.  Noteikumu projekts paredz, ka atbilstoši reģistrā ievadītajam personas kodam sistēma tiešsaistes datu pārraides režīmā no Sodu reģistra iegūst un sistēmā saglabā šo noteikumu 6.8. apakšpunktā minēto informāciju, bet no Iedzīvotāju reģistra iegūst un sistēmā saglabā šo noteikumu 6.1., 6.2., 6.4., 6.16. un 6.17. apakšpunktā minēto informāciju. Informācija no Sodu reģistra un Iedzīvotāju reģistra par reģistrā iekļautajām personām tiek aktualizēta ne retāk kā reizi gadā.  Tas nozīmē, ka gadījumos, kad padome saskaņā ar noteikumu projekta 11.punktā noteikto meklēšanas rezultātā ir saņēmusi atbildi, ka persona ir uzskaitē, padome sagatavo Iekšlietu ministrijas Informācijas centram rakstveida pieprasījumu, norādot ziņu pieprasījuma pamatojumu un ziņu izmantošanas mērķi.  Līdzīga procedūra notiek arī ar pedagogu sodāmības (Izglītības likuma 50.pants, Bērnu tiesību aizsardzības likuma 72.panta piektā daļa) pārbaudi sistēmā.  Ņemot vērā, ka Psihologu reģistrs būs sistēmas sastāvdaļa, minētais regulējums veidots atbilstoši Ministru kabineta 2010.gada 17.augusta noteikumu Nr.788 “Valsts izglītības informācijas sistēmas saturs, uzturēšanas un aktualizācijas kārtība” 21. un 21.1punktā noteiktajam formulējumam, kā arī atbilstoši Ministru kabineta 2010.gada 13.aprīļa noteikumu Nr. 357 “Kārtība, kādā iestādes sadarbojoties sniedz informāciju elektroniskā veidā, kā arī nodrošina un apliecina šādas informācijas patiesumu” 4.punktā noteiktajai terminoloģijai.  Vienlaikus termiņš informācijas no Sodu reģistra un Iedzīvotāju reģistra par reģistrā iekļautajām personām aktualizācijai (ne retāk kā reizi gadā) ir izvēlēts līdzīgi, kā tas ir attiecībā uz šāda veida informācijas aktualizāciju pedagogiem saskaņā ar Bērnu tiesību aizsardzības likuma 72.panta ceturtajā daļā noteikto.  Dienests nodrošina reģistra publisku pieejamību savā tīmekļa vietnē. Vienlaikus noteikumu projekts paredz, ka reģistrs sistēmas sastāvdaļa ir ar 2019.gada 1.janvāri. Datu pārraides režīms ar Sodu reģistru un Iedzīvotāju reģistru (noteikumu 11. punkts) sāk darboties ar 2019. gada 1.janvāri. Lēmumu par psihologa reģistrēšanu vai reģistrēšanas atteikumu, psihologa sertifikāta piešķiršanu vai psihologa sertifikāta piešķiršanas atteikumu, psihologa-pārrauga tiesību piešķiršanu vai šo tiesību piešķiršanas atteikumu, psihologa profesionālās darbības apturēšanu, izbeigšanu, atjaunošanu un psihologa sertifikāta apturēšanu, anulēšanu, atjaunošanu, kā arī psihologa-pārrauga tiesību apturēšanu, anulēšanu un atjaunošanu līdz 2019.gada 1.janvārim publicē dienesta tīmekļa vietnē. Līdz attiecīgas funkcionalitātes nodrošināšanai sistēmā dienests šo noteikumu 4. un 46.punktā minēto informāciju iegūst no personas (psihologa) un pēc iespējas sadarbojoties ar kompetentajām institūcijām (attiecībā uz Iedzīvotāju reģistru dienests saņem datus tiešsaistes datu pārraides režīmā).  Noteikumu projekta 68.punkta 3. teikums precizē, ka līdz Psihologu reģistra integrācijai sistēmā padomes pieņemtie lēmumi tiks publicēti dienesta tīmekļa vietnē, nodrošinot Psihologu reģistra publisko pieejamību (piemēram, *excel* formātā) saskaņā ar Psihologu likuma 5.panta trešajā daļā noteikto.  No Psihologu likuma 5. panta otrās daļas un noteikumu projekta 1.1. apakšpunkta izriet, ka ir iespējama arī psihologu un psihologu-pārraugu pārreģistrācija. Izvērtējot pārreģistrācijas institūta regulējumu, kas iekļauts citos spēkā esošajos normatīvajos aktos, secināms, ka tā var būt piemērojama vairākos gadījumos, piemēram: 1) ja tiek būtiski mainīts normatīvais regulējums, nosakot reģistrējamam subjektam jaunas prasības, un ir nepieciešams identificēt subjektu loku, kuri darbosies jaunā regulējuma apstākļos, 2) no reģistra izslēgta subjekta atkārtota reģistrācija.  Psihologu likuma kontekstā secināms, ka pārreģistrācija var būt iespējama, psihologa profesionālās darbības un psihologa sertifikāta atjaunošanas gadījumā. Pārreģistrācijas gadījumā noteikumu projekta kontekstā tiek piemērotas tādas pašas prasības kā sākotnējai reģistrācijai.  Noteikumu projekts paredz, ka ieraksti reģistrā, padomei iesniegtie dokumenti un padomes pieņemtie lēmumi, kas attiecas uz šiem ierakstiem reģistrā, tiek glabāti līdz brīdim, kad ir pilnībā sasniegts šo ierakstu reģistrā, dokumentu un padomes lēmumu izmantošanas mērķis.  Ieraksti reģistrā, kas ievietoti sistēmas arhīvā, dokumenti un padomes pieņemtie lēmumi, kas attiecas uz šiem ierakstiem reģistrā, tiek glabāti 10 gadus pēc ierakstu reģistrā ievietošanas sistēmas arhīvā.  Ziņu (ierakstu) Psihologu reģistrā mērķis saskaņā ar Psihologu likuma 5.panta pirmajā daļā noteikto ir nodrošināt psihologu profesionālās darbības uzraudzībai nepieciešamās informācijas apriti. Savukārt padomei iesniegto dokumentu, padomes pieņemto lēmumu mērķis ir apliecināt norādāmo informāciju reģistrā (tās tiesiskumu). Ziņām par psihologiem (arī to izslēgšanu no reģistra) ir jābūt pieejamām, jo to ierakstiem ir nozīme tiesiskajās attiecībās, piemēram, vērtējot psihologa atzinumu vai sadarbības pārskatu.  Tas nozīmē, ka par aktuālajām personām ziņas (ieraksti) reģistrā, kā arī padomei iesniegtie dokumenti un padomes pieņemtie lēmumi, kas attiecas uz šiem ierakstiem, tiks glabāti, kamēr personas darbība būs aktuāla. Savukārt ieraksti reģistrā par neaktuālajām personām (vēsturiskās ziņas), kā arī dokumenti un padomes pieņemtie lēmumi attiecībā uz šiem ierakstiem, tiks glabāti 10 gadus pēc ierakstu reģistrā ievietošanas sistēmas arhīvā.  Minētais termiņš (10 gadi) ir samērīgs ar Psihologu likuma 14.panta 10.punktā noteikto termiņu. Pēc tam dokumenti tiek arhivēti Arhīvu likumā noteiktajā kārtībā.  Vēsturiskās ziņas jeb ziņas par neaktuālajām personām nevar noteikt kā publiskas, jo to neparedz Psihologu likums un nav arī nepieciešams. Ir pietiekami, ka ziņas ir iestādes rīcībā.  Noteikumu projekta **III.nodaļa** nosaka psihologu sertifikācijas komisijas, sertifikācijas un resertifikācijas organizēšanas kārtību.  Psihologu sertifikācijas un resertifikācijas procesā būs iesaistītas šādas institūcijas:  1. Psihologu sertifikācijas komisija (turpmāk – komisija), kas atbildīga par sertifikācijas pārbaudījuma un resertifikācijas programmas saturu, sertifikācijas pārbaudījuma norisi, kā arī sertifikācijai vai resertifikācijai iesniegto dokumentu izvērtēšanu. Komisija, izskatot saņemto iesniegumu un iesniegtos dokumentus, sagatavo atzinumu par atteikumu izsniegt psihologa sertifikātu sakarā ar to, ka pretendents netiek pielaists pie sertifikācijas pārbaudījuma vai resertifikācijas (ja pretendents neatbilst kādai no Psihologu likuma 9. panta pirmajā vai trešajā daļā noteiktajām prasībām vai pretendents nav novērsis konstatētos trūkumus iesniegtajos dokumentos).  Savukārt pēc sertifikācijas pārbaudījuma vai resertifikācijas divu darbdienu laikā komisija izvērtē sertifikācijas pārbaudījuma vai resertifikācijas rezultātus un sagatavo atzinumu par psihologa sertifikāta piešķiršanu vai par atteikumu piešķirt psihologa sertifikātu.  2. Padome, kas pēc komisijas atzinuma saņemšanas pieņem lēmumu par sertifikāta piešķiršanu psihologam vai par atteikumu piešķirt sertifikātu.  3. Dienests, kas nodrošina padomes sekretariāta funkcijas, komisijas un padomes darbu, iekasē maksu par sertifikācijas pārbaudījuma kārtošanu.  Sertifikācijas pārbaudījuma norises biežums būs atkarīgs no pieteikumu skaita. Par pārbaudījumu norises biežumu informācija tiks publicēta dienesta tīmekļa vietnē www.ikvd.gov.lv.  Lai nodrošinātu Psihologu likuma 8.panta trešās daļas 1.punktā minētās funkcijas (nodrošināt psihologa sertifikācijas pārbaudījumu) izpildi, noteikumu projekta 19. punkts paredz, ka attiecīgā komisija izstrādā psihologu sertifikācijas pārbaudījuma programmu, ievērojot šo noteikumu 32. punktā noteikto psihologu zināšanu apjomu un saturu, kā arī psihologa profesionālās darbības jomu un prakses jaunākās atziņas, un resertifikācijas programmu. Sertifikācijas pārbaudījuma un resertifikācijas programmu apstiprina padome.  Sertifikācijas pārbaudījums ietver psihologa kompetences un profesionālās darbības atbilstības kritēriju noteiktām darbības jomām izvērtēšanu un personas iesniegtās prakses gadījumu analīzi.  Savukārt resertifikācija ietver personas izpratnes par psiholoģijas zinātnes un profesionālās darbības aktualitātēm attiecīgajā profesionālās darbības jomā, ko apliecina šo noteikumu 42. punktā minētā informācija, izvērtēšanu atbilstoši padomes apstiprinātajai resertifikācijas programmai. Resertifikācijas procesā tiks vērtēti iesniegtie dokumenti saskaņā ar noteikumu projekta 42.punktā noteikto, proti, dokumenti, kas apliecina psihologa profesionālās kompetences un profesionālo prasmju pilnveidi, kā arī profesionālās darbības apraksts un dokumenti, kas apliecina ziņas par psihologa profesionālo darbību (piemēram, ziņas par psihologa darbavietu, darba pieredzi un darba slodzes apjomu), informācija par aktivitātēm atbilstošajā profesionālās darbības jomā.  Komisija pēc sertifikācijas pārbaudījuma vai resertifikācijas divu darbdienu laikā atbilstoši šo noteikumu 4. pielikumā minētajiem vērtēšanas kritērijiem 10 ballu sistēmā izvērtē sertifikācijas pārbaudījuma vai resertifikācijas rezultātus un sagatavo atzinumu par psihologa sertifikāta piešķiršanu vai par atteikumu piešķirt psihologa sertifikātu. Sertifikācijas pārbaudījums vai resertifikācija ir nokārtota, ja pēc visu komisijas locekļu (kas piedalās vērtēšanā) piešķirto vērtējumu kopsummas izdalīšanas ar komisijas locekļu (kas piedalās vērtēšanā) skaitu persona ir saņēmusi vismaz sešas balles. Iegūto aritmētisko rezultātu, ja nepieciešams, noapaļo līdz veselam skaitlim (decimāldaļskaitli, kuram aiz komata ir cipars “5”, noapaļo uz augšu).  Noteikumu projekts paredz atkārtota sertifikāta saņemšanai (resertifikācijas procesā) iesniegt dokumentus, kas apliecina ziņas par psihologa profesionālo darbību un arī informāciju par aktivitātēm atbilstošajā profesionālās darbības jomā. Saskaņā ar Psihologu likuma 7.panta 3.punktā noteikto psihologa profesionālā darbība ir psiholoģiskā izpēte (novērtēšana), psihologa atzinuma sagatavošana, konsultēšana un individuāli, grupā vai organizācijā sniegta psiholoģiskā palīdzība, izmantojot profesionālās zināšanas un zinātniski pamatotas metodes.  Noteikumu projekta 42.4.apakšpunktā minētās aktivitātes atbilstošajā profesionālās darbības jomā ir saprotamas tās, kuras nav uzskatāmas par profesionālo darbību Psihologu likuma 1.panta 3.punkta izpratnē (piemēram, dalība konferencēs).  Noteikumu projekts paredz, ka pretendēt uz psihologa sertifikāta iegūšanu vēlāk nekā pēc trim mēnešiem no tās sertifikācijas pārbaudījuma dienas, uz kuru persona neieradās, persona varēs iesniedzot atkārtoti visus 39.punktā minētos dokumentus, jo šajā periodā personas darbībā var būt būtiskas izmaiņas, kas var ietekmēt vērtēšanu.  Noteikumu projekta **IV.nodaļa** nosaka prasības psihologa profesionālās darbības apjomam un psihologa pārraudzības apjomam, kas nepieciešams psihologa sertifikāta iegūšanai.  Lai iegūtu psihologa sertifikātu, personai ir jāveic psihologa profesionālā darbība psihologa-pārrauga pārraudzībā kādā no psihologa profesionālās darbības jomām vismaz vienu gadu ar darba noslogojumu vismaz 500 stundas gadā (līdz pieteikuma iesniegšanai sertifikācijai). Lai iegūtu psihologa sertifikātu citā profesionālās darbības jomā, personai ir jāveic psihologa profesionālā darbība psihologa-pārrauga pārraudzībā attiecīgajā psihologa profesionālās darbības jomā vismaz vienu gadu ar darba noslogojumu vismaz 250 stundas gadā (līdz pieteikuma iesniegšanai sertifikācijai).  Noteikumu projekts paredz psihologam iesniegt psihologa-pārrauga apliecinājumu par pretendenta pārraudzību ne mazāk kā 25 akadēmiskās stundas gadā individuāli vai ne mazāk kā 50 akadēmiskās stundas gadā, ja psihologa-pārraudzība notiek grupā, iekļaujot savstarpējās sadarbības raksturojumu un atbilstības izvērtējumu psihologa profesionālās darbības veikšanai, un pārraudzības procesu. Savukārt, lai iegūtu psihologa sertifikātu citā profesionālās darbības jomā, psihologam jāiesniedz psihologa-pārrauga apliecinājumu par psihologa pārraudzību ne mazāk kā 20 akadēmiskās stundas gadā individuāli vai ne mazāk kā 40 akadēmiskās stundas gadā, ja psihologa-pārraudzība notiek grupā.  Noteikumu projekta **V.nodaļa** nosaka prasības psihologa profesionālās darbības, sadarbības ar psihologu-pārraugu, kā arī profesionālās kompetences pilnveidošanas apjomam, kas nepieciešams psihologa resertifikācijai.  Lai resertificētos, personai ir jāveic psihologa profesionālā darbība tajā psihologa profesionālās darbības jomā, kurā persona ir sertificēta, vismaz 700 stundas sertifikāta spēkā esamības laikā un jāpilnveido profesionālā kompetence un profesionālās prasmes vismaz 100 akadēmiskās stundas sertifikāta spēkā esamības laikā, kā arī jāsadarbojas ar psihologu-pārraugu vismaz 35 akadēmiskās stundas – individuāli vai 70 akadēmiskās stundas, ja personas pārraudzība notiek grupā, sertifikāta spēkā esamības laikā.  Ja persona ir ieguvusi psihologa-pārrauga tiesības un veic psihologa-pārrauga pienākumus kādā no profesionālās darbības jomām, profesionālajā darbībā var ieskaitīt psihologa-pārrauga pienākumu veikšanu, bet ne vairāk kā 200 akadēmiskās stundas sertifikāta spēkā esamības laikā.  Ievērojot biedrības “Latvijas Psihologu apvienība” priekšlikumu, ieteicamais psihologa-pārraudzības nodarbību apmeklējums (vienas sesijas ilgums) ir viena akadēmiskā stunda (45 minūtes) individuālā sesijā vai trīs akadēmiskās stundas grupas sesijās, un tas ieteicams reizi nedēļā, bet, ievērojot psihologu darbības specifiku (piemēram, militārajā psiholoģijā), var būt iespējams arī cits laika grafiks.  Minētais apjoms ir noteikts psihologa sertifikāta spēkā esamības laikā, tātad 7 gadu laikā. Tas nozīmē, ka gadā tās būs 5 akadēmiskās stundas – individuāli vai 10 akadēmiskās stundas, ja personas pārraudzība notiek grupā, kas ir samērīgs apjoms, salīdzinot ar to, kāds tas ir noteikts sertifikācijas procesā (ne mazāk kā 25 akadēmiskās stundas gadā individuāli vai ne mazāk kā 50 akadēmiskās stundas gadā, ja psihologa-pārraudzība notiek grupā; bet, lai iegūtu psihologa sertifikātu citā profesionālās darbības jomā – ne mazāk kā 20 akadēmiskās stundas gadā individuāli vai ne mazāk kā 40 akadēmiskās stundas gadā, ja personas pārraudzība notiek grupā). Psihologa pārraudzības mērķis ir pārraudzīt psihologa profesionālo darbību un pilnveidot viņa profesionālo izpratni un kompetenci, lai nodrošinātu iespējami augstvērtīgāku psiholoģiskās palīdzības sniegšanu un psihologa gatavību patstāvīgi veikt profesionālo darbību.  Noteikumu projekta 38.punkts paredz apjomu psihologa profesionālajai darbībai (līdz sertifikācijai), proti, psihologa-pārrauga pārraudzībā kādā no psihologa profesionālās darbības jomām vismaz vienu gadu ar darba noslogojumu vismaz 500 stundas gadā un citā jomā attiecīgi – vismaz 250 stundas gadā. Psihologu profesionālās darbības apjoms ir izvēlēts, apzinot psihologu vidējo noslodzi gadā, kā arī Psihologu likuma pārejas noteikumos noteikto.  Izvērtējot psihologu noslodzi (sk. informatīvo ziņojumu “Par psihologu profesionālās darbības regulējuma nepieciešamību”, izskatīts Ministru kabinetā 2014.gada 11.februārī, http://tap.mk.gov.lv/lv/mk/tap/?pid=40303499), secināms, ka aptuveni pusē vispārizglītojošo izglītības iestāžu izglītības psihologs vispār nav pieejams, citos gadījumos nereti speciālista noslodze ir neatbilstoša skolēnu skaitam izglītības iestādē. Arī ieslodzījuma vietās strādājošo psihologu skaits joprojām ir nepietiekošs, lai nodrošinātu psiholoģiskās palīdzības darba veikšanu normatīvajos aktos noteiktajā kārtībā un apjomā. Psihologu darba noslogojums joprojām neatbilst Ieslodzīto resocializācijas pamatnostādnēs 2015.-2020.gadam (informatīvā daļa) (apstiprinātas ar Ministru kabineta 2015.gada 24.septembra rīkojumu Nr.580) noteiktajai psihologu un notiesāto attiecībai. Vienlaikus jāpiebilst, ka psihologa profesionālā darbība ir šaurāks jēdziens nekā psihologa darbība, jo psihologa darbība ietver arī, piemēram, nepieciešamās dokumentācijas sagatavošanu, datu analīzi, lietvedības kārtošanu, sadarbības pārskatu sagatavošanu, dalību konferencēs u.c. Savukārt profesionālā darbība saskaņā ar Psihologu likuma 1.panta 3.punktā noteikto ietver psiholoģisko izpēti (novērtēšana), psihologa atzinuma sagatavošanu, konsultēšanu un individuāli, grupā vai organizācijā sniegtu psiholoģisko palīdzību, izmantojot profesionālās zināšanas un zinātniski pamatotas metodes.  Ņemot vērā, ka lielākā daļa psihologu strādā nepilnu slodzi, darba noslogojums vismaz 500 stundas gadā un citā jomā attiecīgi – vismaz 250 stundas gadā ir izvēlēts atbilstoši reālajai situācijai.  Noteikumu projekta 39.4.apakšpunkts paredz prasības pārraudzības apjomam, proti, ne mazāk kā 25 akadēmiskās stundas gadā individuāli vai ne mazāk kā 50 akadēmiskās stundas gadā, ja psihologa-pārraudzība notiek grupā, kā arī ne mazāk kā 20 akadēmiskās stundas gadā individuāli vai ne mazāk kā 40 akadēmiskās stundas gadā, ja personas pārraudzība notiek grupā, lai iegūtu psihologa sertifikātu citā profesionālās darbības jomā. Minētās prasības attiecas uz pirmreizēju sertifikāta iegūšanu. Savukārt, lai resertificētos, personai ir jāveic psihologa profesionālā darbība tajā psihologa profesionālās darbības jomā, kurā tā ir sertificēta, vismaz 700 stundas psihologa sertifikāta spēkā esamības laikā un jāpilnveido profesionālā kompetence un profesionālās prasmes vismaz 100 akadēmiskās stundas psihologa sertifikāta spēkā esamības laikā, kā arī jāsadarbojas ar psihologu-pārraugu vismaz 35 akadēmiskās stundas – individuāli vai 70 akadēmiskās stundas, ja personas pārraudzība notiek grupā, psihologa sertifikāta spēkā esamības laikā (noteikumu projekta 40.punkts). Ievērojot biedrības “Latvijas Psihologu apvienība” priekšlikumu, ieteicamais psihologa-pārraudzības nodarbību apmeklējums (vienas sesijas ilgums) ir viena akadēmiskā stunda (45 minūtes) individuālā sesijā vai trīs akadēmiskās stundas grupas sesijās, un tas ieteicams reizi nedēļā, bet, ievērojot psihologu darbības specifiku (piemēram, militārajā psiholoģijā), var būt iespējams arī cits laika grafiks.  Minētais apjoms ir noteikts psihologa sertifikāta spēkā esamības laikā, tātad 7 gadu laikā. Tas nozīmē, ka gadā tās būs 5 akadēmiskās stundas – individuāli vai 10 akadēmiskās stundas, ja personas pārraudzība notiek grupā, kas ir samērīgs apjoms, salīdzinot ar to, kāds tas ir noteikts sertifikācijas procesā (ne mazāk kā 25 akadēmiskās stundas gadā individuāli vai ne mazāk kā 50 akadēmiskās stundas gadā, ja psihologa-pārraudzība notiek grupā; bet, lai iegūtu psihologa sertifikātu citā profesionālās darbības jomā – ne mazāk kā 20 akadēmiskās stundas gadā individuāli vai ne mazāk kā 40 akadēmiskās stundas gadā, ja personas pārraudzība notiek grupā).  Vienlaikus minētais apjoms ir iekļauts samērīgi ar Ministru kabineta 2017.gada 13.jūnija noteikumos Nr.338 “Prasības sociālo pakalpojumu sniedzējiem” (spēkā no 01.07.2017.) noteiktajām pārraudzības prasībām sociālo pakalpojumu sniedzējiem, kas līdz 2017.gada 31.janvārim paredzēja individuālo supervīziju vismaz deviņas stundas gadā vai grupu supervīziju vismaz 18 stundas gadā, savukārt no 2018.gada 1.janvāra – atbilstoši nepieciešamībai.  Noteikumu projekta 43.punkts paredz prasības profesionālās darbības apjomam, lai iegūtu psihologa-pārrauga tiesības, proti, vismaz piecu gadu patstāvīga darba pieredzi attiecīgajā psihologa profesionālās darbības jomā ne mazāk kā 1000 stundu apjomā, bet citā psihologa profesionālās darbības jomā – vismaz piecu gadu patstāvīga darba pieredze attiecīgajā psihologa profesionālās darbības jomā ne mazāk kā 700 stundu apjomā. Psihologa pārraudzības mērķis ir pārraudzīt psihologa profesionālo darbību un pilnveidot viņa profesionālo izpratni un kompetenci, lai nodrošinātu iespējami augstvērtīgāku psiholoģiskās palīdzības sniegšanu un psihologa gatavību patstāvīgi veikt profesionālo darbību. Līdz ar to prasības psihologa-pārrauga tiesību iegūšanai ir jānosaka augstākas.  Minētā psihologa profesionālās darbības un pārraudzības apjoma izvēlē ir ņemti vērā arī Eiropas Psihologu Asociāciju Federācijas vienotie standarti (www.efpa.eu).  Noteiktais psihologa profesionālās darbības apjoms ir samērīgs, lai nodrošinātu kvalitatīvus psihologa profesionālās darbības pakalpojumus, vienlaikus samērīgi ierobežojot Latvijas Republikas Satversmes 106.pantā noteiktās tiesības brīvi izvēlēties nodarbošanos un darbavietu atbilstoši savām spējām un kvalifikācijai.  Noteikumu projekta **VI.nodaļa** nosaka psihologa-pārrauga tiesību piešķiršanas prasības, t.sk. prasības psihologa profesionālās darbības apjomam, kas nepieciešams psihologa-pārrauga tiesību iegūšanai un minimālo zināšanu apjomu, kā arī psihologa-pārrauga pārbaudījuma norises un psihologa-pārrauga tiesību piešķiršanas kārtību.  Lai iegūtu psihologa-pārrauga tiesības, personai ir jākārto pārbaudījums un jāapliecina vismaz piecu gadu patstāvīga darba pieredzi attiecīgajā psihologa profesionālās darbības jomā ne mazāk kā 1000 stundu apjomā. Lai iegūtu psihologa-pārrauga tiesības citā psihologa profesionālās darbības jomā, personai jāapliecina vismaz piecu gadu patstāvīga darba pieredze attiecīgajā psihologa profesionālās darbības jomā ne mazāk kā 700 stundu apjomā.  Psihologa-pārrauga pārbaudījuma programmas, kuru apstiprina padome, saturu atbilstoši noteikumos noteiktajam psihologa-pārrauga minimālajam zināšanu apjomam un saturam, izstrādā un psihologa-pārrauga pārbaudījumu organizē attiecīgā komisija, bet lēmumu par psihologa-pārrauga tiesību piešķiršanu pieņem padome.  Noteikumu projekta **VII.nodaļa** nosaka psihologa profesionālās darbības apturēšanas, izbeigšanas, atjaunošanas un psihologa sertifikāta apturēšanas, anulēšanas, atjaunošanas kārtību. Lēmumu par psihologa profesionālās darbības apturēšanu, izbeigšanu vai psihologa sertifikāta apturēšanu, anulēšanu padome pieņem mēneša laikā pēc informācijas saņemšanas, kas apliecina Psihologu likuma 20. pantā minētos apstākļus. Amatpersona trīs darbdienu laikā pēc minētā lēmuma pieņemšanas jāiekļauj reģistrā norādi, ka ir pieņemts lēmums par psihologa profesionālās darbības izbeigšanu, lēmuma pieņemšanas datumu un numuru.  Lēmumu par psihologa profesionālās darbības vai psihologa sertifikāta atjaunošanu padome pieņem mēneša laikā pēc attiecīga personas iesnieguma saņemšanas Psihologu likuma 22. pantā noteiktajā kārtībā (ja ir saņemta informācija vai ir mainījušies apstākļi, kuru dēļ ir zudis pamats lēmumam par psihologa profesionālās darbības apturēšanu, izbeigšanu vai psihologa sertifikāta apturēšanu, anulēšanu). Amatpersonai trīs darbdienu laikā pēc minētā lēmuma pieņemšanas jāatjauno psihologa reģistrāciju reģistrā vai atjauno psihologa reģistrāciju reģistrā un psihologa sertifikātu uz atlikušo termiņu, tai skaitā iekļaujot norādi, ka atjaunots psihologa sertifikāts, lēmuma pieņemšanas datumu un numuru.  Noteikumu projekta **VIII.nodaļa** nosaka psihologa-pārrauga tiesību apturēšanas, anulēšanas un atjaunošanas kārtību. Lēmumu par psihologa-pārrauga tiesību apturēšanu un anulēšanu padome pieņem mēneša laikā pēc informācijas, kas apliecina Psihologu likuma 21. pantā minētos apstākļus, saņemšanas. Amatpersonai trīs darbdienu laikā pēc minētā lēmuma pieņemšanas jāiekļauj reģistrā norādi, ka ir pieņemts lēmums par psihologa-pārrauga tiesību apturēšanu vai anulēšanu, lēmuma pieņemšanas datumu un numuru.  Lēmumu par psihologa-pārrauga tiesību atjaunošanu padome pieņem mēneša laikā pēc informācijas, kas apliecina, ka ir zudis pamats lēmumam par psihologa-pārrauga tiesību apturēšanu un anulēšanu, saņemšanas. Amatpersonai trīs darbdienu laikā pēc šī lēmuma pieņemšanas jāatjauno informācija par psihologu-pārraugu, tai skaitā iekļaujot norādi, ka atjaunotas psihologa-pārrauga tiesības, lēmuma pieņemšanas datums un numurs.  Noteikumu projekta **IX.nodaļa** nosaka valsts nodevu un maksas pakalpojumu apmēru, kā arī iekasēšanas kārtību.  Psihologu un psihologu-pārraugu reģistrācija ietver šādu valsts nodevu maksājumus (katra **10 euro** apmērā):  - par psihologa reģistrēšanu reģistrā;  - par psihologa sertifikāta izsniegšanu (tai skaitā, veicot resertifikāciju);  - par psihologa-pārrauga tiesību piešķiršanu un psihologa-pārrauga reģistrēšanu reģistrā.  Noteikumu projektā noteikto valsts nodevu mērķis ir vienota Psihologu reģistra izveide, pārraudzības pār psihologu profesionālo darbību un profesionālo un vispārējo ētikas normu ievērošanu nodrošināšana, kā arī vienotu kritēriju psihologu izvērtēšanai (gan reģistrācijas, gan sertifikācijas, gan resertifikācijas procesā) noteikšana, tādejādi nodrošinot kontroli pār to personu, kuras sniedz vai pretendē sniegt psihologa pakalpojumus, izglītības un profesionālās kvalifikācijas atbilstību noteiktām prasībām, kuru izpilde nodrošina, ka personai ir atbilstošas kompetences un prasmes kvalitatīvai psihologa pakalpojumu sniegšanai. Noteikumu projektā iekļautais regulējums sasniegs konkrēto mērķi.  Valsts nodevu apmērs – 10 euro – noteikts līdzvērtīgi, kā tas ir ārstniecības personu sertifikācijas jomā. Minētais ir vērtēts arī likumprojekta “Psihologu likums” izstrādes ietvaros (sk. likumprojekta “Psihologu likums” anotāciju: http://titania.saeima.lv/LIVS12/SaeimaLIVS12.nsf/0/788415A2FA635B34C2257DAF002FC804?OpenDocument). Valsts nodevas izmaksas ietvers attiecīga ieraksta izdarīšanu reģistrā, kā arī iesniedzamo dokumentu reģistrēšanu (pievienošana lietai).  Ņemot vērā, ka valsts nodeva ir maksājama par psihologu sertifikāta izsniegšanu, tad tā ir maksājama arī resertifikācijas procesā, jo resertifikācijas rezultātā tiek izsniegts jauns psihologa sertifikāts.  Maksas pakalpojumi:   * Sertifikācijas pārbaudījuma maksa ir 200 *euro*; * Psihologa-pārrauga pārbaudījuma maksa ir 100 *euro*.   Valsts nodeva, sertifikācijas pārbaudījuma maksa vai psihologa-pārrauga pārbaudījuma maksa iemaksājama dienesta kontā attiecīgi pirms personas (psihologa) reģistrēšanas reģistrā, psihologa sertifikāta iegūšanas, psihologa-pārrauga tiesību piešķiršanas, psihologa sertifikācijas pārbaudījuma vai psihologa-pārrauga pārbaudījuma. Maksājumu veic ar tāda pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē. |
| 3. | Projekta izstrādē iesaistītās institūcijas | Izglītības un zinātnes ministrija, dienests, Latvijas Psihologu apvienība, Latvijas Psihologu asociāciju federācija, Latvijas Psihologu biedrība. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz šādām mērķgrupām:   1. esošie (praktizējošie) un potenciālie psihologi; 2. psihologi, kas vēlēsies iegūt psihologa-pārrauga tiesības. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz ieviest šādus maksas pakalpojumus:  - maksa par sertifikācijas pārbaudījuma kārtošanu – **200 euro**;  - maksa par psihologa-pārrauga pārbaudījumu – **100 euro**.  Vienlaikus noteikumu projekts paredz šādas valsts nodevas (katra **10 euro** apmērā) psihologu un psihologu-pārraugu reģistrācijas procesā:  - par psihologa reģistrēšanu reģistrā;  - par psihologa sertifikāta izsniegšanu;  - par psihologa-pārrauga tiesību piešķiršanu un psihologa-pārrauga reģistrēšanu reģistrā. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2018.gads** | | Turpmākie trīs gadi (*euro*) | | |
| **2019.gads** | **2020.gads** | **2021.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo 2018.gadu | Izmaiņas, salīdzinot ar kārtējo 2018.gadu | Izmaiņas, salīdzinot ar kārtējo 2018.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | ***0*** | ***338 250*** | ***338 250*** | ***38 500*** | ***38 500*** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 338 250 | 338 250 | 38 500 | 1. 00 |
| 1.1.1. ieņēmumi no maksas pakalpojumiem |  | 307 500 | 307 500 | 35 000 | 1. 00 |
| 1.1.2. ieņēmumi no valsts nodevas |  | 30 750 | 30 750 | 3 500 | 3 500 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | ***0*** | ***359 856*** | ***359 236*** | ***59 486*** | ***59 486*** |
| 2.1. valsts pamatbudžets | 0 | **359 856** | **359 236** | **59 486** | 59 486 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | ***0*** | ***-21 606*** | ***-20 986*** | ***-20 986*** | ***-20 986*** |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | ***21 606*** | ***20 986*** | ***20 986*** | ***20 986*** |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | ***0*** | ***0*** | ***0*** | ***0*** |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Aprēķins veikts par 1 personas sertifikāciju, resertifikāciju vai psihologa-pārrauga tiesību piešķiršanu:  2018.gadā prognozētais finansējuma apjoms:  Sertifikācijai 1500 personas gadā. 200 EUR x 1500 personas = 300 000 EUR gadā.  Psihologa-pārrauga tiesību piešķiršanai 75 personas gadā. 100 EUR x 75 personas = 7 500 EUR gadā.  *Valsts nodevas 30 750 EUR, tajā skaitā, valsts nodeva par reģistrēšanu 10 EUR x 1500 personas = 15 000 EUR; valsts nodeva par sertifikāciju 10 EUR x 1500 persona = 15 000 EUR; valsts nodeva par psihologa-pārrauga tiesību piešķiršanu 10 EUR x 75 personas = 750 EUR*  Gadā kopā 338 250 EUR  Izdevumi 2018.gadā:  Atlīdzība komisijas un padomes sekretāram: 54 139.5 EUR  Atlīdzība biedrībām par pārstāvju deleģēšanu: 253 360.5 EUR  Atlīdzība amata vietai (psihologa reģistra uzturēšana) 20 206 EUR  Preces un pakalpojumi amata vietas nodrošināšanai 780 EUR  Datora iegāde amata vietas nodrošināšanai 620 EUR  Valsts nodevas 30 750 EUR  Kopā 359 856 EUR  2019.gadā prognozētais finansējuma apjoms:  Sertifikācijai 1500 personas gadā. 200 EUR x 1500 personas = 300 000 EUR gadā.  Psihologa-pārrauga tiesību iegūšanai 75 personas gadā. 100 EUR x 75 personas = 7 500 EUR gadā.  *Valsts nodevas 30 750 EUR, tajā skaitā, valsts nodeva par reģistrēšanu 10 EUR x 1500 personas = 15 000 EUR; valsts nodeva par sertifikāciju 10 EUR x 1500 persona = 15 000 EUR; valsts nodeva par psihologa-pārrauga tiesību piešķiršanu 10 EUR x 75 personas = 750 EUR*  Gadā kopā 338 250 EUR  Izdevumi 2019.gadā:  Atlīdzība komisijas un padomes sekretāram: 54 139.5 EUR  Atlīdzība biedrībām par pārstāvju deleģēšanu: 253 360.5 EUR  Atlīdzība amata vietai (psihologa reģistra uzturēšana) 20 206 EUR  Preces un pakalpojumi amata vietas nodrošināšanai 780 EUR  Valsts nodevas 30 750 EUR  Kopā 359 236 EUR  2020.gadā prognozētais finansējuma apjoms:  Sertifikācijai 150 personas gadā. 200 EUR x 150 personas = 30 000 EUR gadā.  Psihologa-pārrauga tiesību iegūšanai 50 personas gadā. 100 EUR x 50 personas = 5 000 EUR gadā.  *Valsts nodevas 3 500 EUR, tajā skaitā, valsts nodeva par reģistrēšanu 10 EUR x 150 personas = 1 500 EUR, valsts nodeva par sertifikāciju 10 EUR x 150 personas = 1 500 EUR; valsts nodeva par psihologa-pārrauga tiesību piešķiršanu 10 EUR x 50 personas = 500 EUR.*  Gadā kopā 38 500 EUR  Izdevumi 2020.gadā:  Atlīdzība komisijas un padomes sekretāram: 6 674.5 EUR  Atlīdzība biedrībām par pārstāvju deleģēšanu: 28 325.5 EUR  Atlīdzība amata vietai (psihologa reģistra uzturēšana) 20 206 EUR  Preces un pakalpojumi amata vietas nodrošināšanai 780 EUR  Valsts nodevas 3 500 EUR  Kopā 59 486 EUR  2021.gadā prognozētais finansējuma apjoms:  Sertifikācijai 150 personas gadā. 200 EUR x 150 personas = 30 000 EUR gadā.  Psihologa-pārrauga tiesību iegūšanai 50 personas gadā. 100 EUR x 50 personas = 5 000 EUR gadā.  Valsts nodevas 3 500 EUR, tajā skaitā, valsts nodeva par reģistrēšanu 10 EUR x 150 personas = 1 500 EUR, valsts nodeva par sertifikāciju 10 EUR x 150 personas = 1 500 EUR; valsts nodeva par psihologa-pārrauga tiesību piešķiršanu 10 EUR x 50 personas = 500 EUR.  Gadā kopā 38 500 EUR  Izdevumi 2021.gadā:  Atlīdzība komisijas un padomes sekretāram: 6 674.5 EUR  Atlīdzība biedrībām par pārstāvju deleģēšanu: 28 325.5 EUR  Atlīdzība amata vietai (psihologa reģistra uzturēšana) 20 206 EUR  Preces un pakalpojumi amata vietas nodrošināšanai 780 EUR  Valsts nodevas 3 500 EUR  Kopā 59 486 EUR  **I. SERTIFIKĀCIJA**  **1. Atlīdzības aprēķins (piemaksas veidā) komisijas sekretāram proporcionāli patērētajam laikam 1 personas sertifikācijai**   |  |  |  |  |  | | --- | --- | --- | --- | --- | | Izglītības kvalitātes valsts dienesta vecākais referents  vidējā alga 637,5 EUR mēnesī  1h = 3,984 | | | | | | **Darbība** | **Patērētais laiks (h)** | **Atalgojums (EUR)** | **DD VSAOI (EUR)** | **Atlīdzība (EUR)** | | Iesniegto dokumentu pārbaude, t.sk. informācijas pieprasīšana no Sodu reģistra un Iedzīvotāju reģistra | 0,5 | 1,992 | 0.480 | 2.472 | | Sertifikācijas pārbaudījuma protokolēšana un personu informēšana | 3 | 11,952 | 2.879 | 14.831 | | Atzinuma par sertifikāta piešķiršanu vai par atteikumu piešķirt sertifikātu (t.sk. arī atzinums par atteikumu piešķirt sertifikātu sakarā ar to, ka pretendents netiek pielaists pie sertifikācijas pārbaudījuma) sagatavošana | 0,5 | 1,992 | 0.480 | 2.472 | | Komisijas sēdes pēc sertifikācijas pārbaudījuma protokolēšana | 0,5 | 1,992 | 0.480 | 2.472 | | Kopā | 4,5 | 17,928 | 4.319 | 22.247 |   **2. Atlīdzības aprēķins (piemaksas veidā) padomes sekretāram proporcionāli patērētajam laikam 1 personas sertifikācijai**   |  |  |  |  |  | | --- | --- | --- | --- | --- | | Izglītības kvalitātes valsts dienesta vecākais referents  vidējā alga 637,5 EUR mēnesī  1h = 3,984 | | | | | | **Darbība** | **Patērētais laiks (h)** | **Atalgojums (EUR)** | **DD VSAOI (EUR)** | **Atlīdzība (EUR)** | | Iesniegto dokumentu pārbaude, t.sk. komisijas atzinuma izskatīšana | 0,5 | 1,992 | 0.480 | 2.472 | | Padomes sēdes protokolēšana un protokola sagatavošana | 1 | 3,984 | 0.960 | 4.944 | | Sertifikāta un lēmuma par sertifikāta piešķiršanu vai atteikumu piešķirt sertifikātu sagatavošana, lēmuma paziņošana | 1 | 3,984 | 0.960 | 4.944 | | Kopā | 2,5 | 9,960 | 2.400 | 12.360 |   Sertifikācijas pārbaudījums: 200 EUR, no tā:  22,25 EUR komisijas sekretāram,  12,36 EUR padomes sekretāram,  165,39\* EUR biedrībām par pārstāvju deleģēšanu komisijā un padomē, no tā:  82,69EUR 4 komisijas pārstāvjiem;  82,70 EUR 4 padomes pārstāvjiem  *\* Biedrību kompetencē ir tas, kā biedrības sadalīs naudu. Tas var būt gan atalgojums, gan pilnveides iespēja biedriem. Līdzīgi tiek pārskaitīts finansējums ārstu biedrībām.*  **II. PSIHOLOGA-PĀRRAUGA TIESĪBU PIEŠĶIRŠANA**  **1. Atlīdzības aprēķins (piemaksas veidā) komisijas sekretāram proporcionāli patērētajam laikam 1 personas psihologa-pārrauga tiesību iegūšanai**   |  |  |  |  |  | | --- | --- | --- | --- | --- | | Izglītības kvalitātes valsts dienesta vecākais referents  vidējā alga 637,5 EUR mēnesī  1h = 3,984 | | | | | | **Darbība** | **Patērētais laiks (h)** | **Atalgojums (EUR)** | **DD VSAOI (EUR)** | **Atlīdzība (EUR)** | | Psihologa-pārrauga pārbaudījuma protokolēšana un personu informēšana | 2 | 7,968 | 1,919 | 9.887 | | Protokola sagatavošana, iekļaujot atzinumu padomei par psihologa-pārrauga tiesību piešķiršanu | 1 | 3,984 | 0.960 | 4.944 | | Kopā | 3 | 11,952 | 2.879 | 14.831 |   **2. Atlīdzības aprēķins (piemaksas veidā) padomes sekretāram proporcionāli patērētajam laikam 1 personas psihologa-pārrauga tiesību iegūšanai**   |  |  |  |  |  | | --- | --- | --- | --- | --- | | Izglītības kvalitātes valsts dienesta vecākais referents  vidējā alga 637,5 EUR mēnesī  1h = 3,984 | | | | | | **Darbība** | **Patērētais laiks (h)** | **Atalgojums (EUR)** | **DD VSAOI (EUR)** | **Atlīdzība (EUR)** | | Iesniegto dokumentu pārbaude, t.sk. informācijas pieprasīšana no Sodu reģistra un Iedzīvotāju reģistra | 0,5 | 1,992 | 0.480 | 2.472 | | Padomes sēdes protokolēšana, protokola sagatavošana un personu informēšana | 2 | 7,968 | 1.919 | 9.887 | | Psihologa-pārrauga apliecības, lēmuma sagatavošana | 1 | 3,984 | 0.960 | 4.944 | | Kopā | 3,5 | 13,944 | 3.359 | 17.303 |   Psihologa-pārrauga pārbaudījums: 100 EUR, no tā:  14,83 EUR komisijas sekretāram,  17,30 EUR padomes sekretāram,  67,87\* EUR biedrībām par pārstāvju deleģēšanu komisijā un Padomē, no tā:  33,93 EUR 4 komisijas pārstāvjiem,  33,94 EUR 4 padomes pārstāvjiem.  *\* Biedrību kompetencē ir tas, kā biedrības sadalīs naudu. Tas var būt gan atalgojums, gan pilnveides iespēja biedriem. Līdzīgi tiek pārskaitīts finansējums ārstu biedrībām.*  **III. Izmaksas esošai amata vietai, kurai nav piešķirts finansējums (Psihologu reģistra uzturēšana)**   |  |  |  |  | | --- | --- | --- | --- | | **amatu vietas nosaukums** | **algu grupa** | **alga 3.kateg.max** | **gadā** | | vecākais eksperts (Izglītības kvalitātes valsts dienesta Licencēšanas un reģistru departaments) | 9 | 1190 | 14 280,00 | |  | | piemaksām 10% | 1 428,00 | | **atalgojums** | **15 708,00** | | **DD VSAOI** | **3784.06** | | sociālajām garantijām (obligātajām veselības pārbaudēm, briļļu kompensācijām) 5% | 714,00 | | **ATLĪDZĪBA** | **20206.06** |   Atlīdzību veido: atalgojums 15 708 EUR + DD VSAOI, pabalsti, kompensācijas (3784.06 EUR + 714 EUR) 4 498.06 EUR = 20 206.06 EUR   |  |  |  | | --- | --- | --- | | **Kapitālie izdevumi *EUR*** | | | | dators stacionārais | 620 | (galda dators bez izmēra ierobežojuma (Tower tipa), aptuvenā cena EIS) | | **KOPĀ** | **620** |  |  |  |  |  | | --- | --- | --- | | **Pakalpojumi un preces *EUR*** | | | | sakaru izdevumi | 192 | (internets 90euro/mēn; e-pasts 9,32 euro/mēn; pasts ~156 euro/mēn; telefoni un eParaksti~804 euro/mēn. Kopā 1059,32 par sakaru pakalpojumiem mēnesī/63 darbiniekiem=16,81 uz cilvēku) | | komunālie izdevumi | 348 | (visi komunālie izdevumi/personāls=29 euro uz cilvēku mēnesī) | | kancelejas preču izdevumi | 168 | (izdevumi par papīru, kanceleju/personāls=14 euro uz cilvēku mēnesī) | | saimnieciskie izdevumi | 72 | (izdevumi par tualetes papīru, roku salvetēm, utml./personāls=6 euro mēnesī) | | **KOPĀ** | **780** |  |  |  |  | | --- | --- | | **IZMAKSAS 1 GADAM *EUR*** | **21 606.06** | | **Atlīdzība:**  Atalgojums  DD VSAOI, pabalsti un kompensācijas | **20206.06**  15 708  4498.06 | | **Preces un pakalpojumi** | **780** | | **Kapitālie izdevumi** | **620** | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Noteikumu projekta izpilde notiks Izglītības un zinātnes ministrijas valsts budžeta programmā 07.00.00 „Informācijas un komunikāciju tehnoloģiju uzturēšana un attīstība” piešķirto līdzekļu ietvaros, kā arī budžeta programmas 42.00.00 „Padotības iestādes un to pasākumi” apakšprogrammā 42.07.00 „Izglītības kvalitātes valsts dienesta darbības nodrošināšana” piešķirto valsts budžeta līdzekļu ietvaros, nepieciešamības gadījumā veicot budžeta līdzekļu pārdali starp Izglītības un zinātnes ministrijas budžeta programmām / apakšprogrammām. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ņemot vērā Psihologu likuma 7.panta ceturtās daļas 4., 5., 6.punktā noteikto padomes kompetenci, kas tieši saistīta ar šajā noteikumu projektā minēto procesu (reģistrācija Psihologu reģistrā; sertifikācija; resertifikācija; psihologa-pārrauga tiesību piešķiršana) īstenošanu, Psihologu likuma 7.panta otrajā daļā ietvertā deleģējuma ietvaros ir izstrādāts noteikumu projekts “Psihologu sertifikācijas padomes nolikums” (VSS-1324, Valsts sekretāru 2017.gada 21.decembra sanāksmes protokols Nr.50, 6.§).  Ņemot vērā, ka Psihologu reģistrs ar 2019.gada 1.janvāri tiks iekļauts sistēmā (reģistrs ar 2019. gada 1. janvāri ir sistēmas sastāvdaļa), kā arī tiks nodrošināta attiecīga datu pārraide (no Sodu reģistra un Iedzīvotāju reģistra, aktualizējot informāciju ne retāk kā reizi gadā), atbilstoši Valsts informācijas sistēmu likumam ir nepieciešams papildināt Valsts izglītības informācijas sistēmas darbību regulējošos noteikumus (Ministru kabineta 2010.gada 17.augusta noteikumi Nr.788 “Valsts izglītības informācijas sistēmas saturs, uzturēšanas un aktualizācijas kārtība”) un iekļaut tajos papildus informāciju saistībā ar jaunu sistēmas funkcionalitāti. |
| 2. | Atbildīgā institūcija | Izglītības un zinātnes ministrija, dienests |
| 3 | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšanas pasākumi veikti Psihologu likuma un noteikumu projekta izstrādes ietvaros, kur darba grupās piedalījās arī sociālie partneri un psihologu biedrību pārstāvji.  Noteikumu projekts publicēts dienesta tīmekļa vietnē [www.ikvd.gov.lv](http://www.ikvd.gov.lv), Izglītības un zinātnes ministrijas tīmekļa vietnē [www.izm.gov.lv](http://www.izm.gov.lv). |
| 2. | Sabiedrības līdzdalība projekta izstrādē | Par dienesta tīmekļa vietnē [www.ikvd.gov.lv](http://www.ikvd.gov.lv) un Izglītības un zinātnes ministrijas tīmekļa vietnē [www.izm.gov.lv](http://www.izm.gov.lv) ievietoto noteikumu projektu sabiedrības viedokļi nav saņemti. |
| 3. | Sabiedrības līdzdalības rezultāti | Par dienesta tīmekļa vietnē [www.ikvd.gov.lv](http://www.ikvd.gov.lv) un Izglītības un zinātnes ministrijas tīmekļa vietnē [www.izm.gov.lv](http://www.izm.gov.lv) ievietoto noteikumu projektu sabiedrības viedokļi nav saņemti.  Noteikumu projekta saskaņošanas procesā ņemti vērā saņemtie Latvijas Psihologu apvienības un Latvijas Psihologu biedrības priekšlikumi par 2017.gada 21.decembrī Valsts sekretāru sanāksmē izsludināto noteikumu projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, dienests,  padome, Aizsardzības ministrija, Iekšlietu ministrija, Labklājības ministrija, Veselības ministrija, Latvijas Psihologu apvienība, Latvijas Psihologu asociācijas federācija, Veselības inspekcija, komisija, Psihologu ētikas komisija, sertificētā psihologa darba devējs, Pilsonības un migrācijas lietu pārvalde (Iedzīvotāju reģistrs), Iekšlietu ministrijas Informācijas centrs (Sodu reģistrs). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saskaņā ar Psihologu likuma 5.panta trešajā daļā un 7.panta trešajā daļā noteikto, kā arī atbilstoši noteikumu projekta 2., 10, 26. un 29.5.punktā noteiktajam dienestam ir noteiktas jaunas funkcijas:  1) dienests ir reģistra pārzinis un nodrošina reģistra publisku pieejamību savā tīmekļvietnē;  2) dienests nodrošina padomes sekretariāta funkcijas un komisijas darbu, tā pārstāvis ir iekļauts padomes sastāvā.  Ņemot vērā, ka reģistrs tiks iekļauts sistēmā (ar 2019.gada 1.janvāri), tad nepieciešamas papildu tehniskas izmaiņas sistēmā (jaunas funkcionalitātes izstrāde).  Noteikumu projekts paredz, ka līdz attiecīgās sistēmas funkcionalitātes nodrošināšanai (līdz 2019.gada 1.janvārim) lēmumu par psihologa reģistrēšanu vai reģistrēšanas atteikumu, psihologa sertifikāta piešķiršanu vai psihologa sertifikāta piešķiršanas atteikumu, psihologa-pārrauga tiesību piešķiršanu vai šo tiesību piešķiršanas atteikumu, psihologa profesionālās darbības apturēšanu, izbeigšanu, atjaunošanu un psihologa sertifikāta apturēšanu, anulēšanu, atjaunošanu, kā arī psihologa-pārrauga tiesību apturēšanu, anulēšanu un atjaunošanu līdz 2019.gada 1.janvārim publicē dienesta tīmekļa vietnē. Tātad līdz Psihologu reģistra integrācijai sistēmā padomes pieņemtie lēmumi tiks publicēti dienesta tīmekļa vietnē, nodrošinot Psihologu reģistra publisko pieejamību (piemēram, *excel* formātā) saskaņā ar Psihologu likuma 5.panta trešajā daļā noteikto.  Noteikumu projekta izpilde notiks esošo resursu ietvaros, nepalielinot nodarbināto skaitu.  Jaunu institūciju izveide, esošu institūciju likvidācija vai reorganizācija nav nepieciešama. |
| 3. | Cita informācija | Nav. |

Izglītības un zinātnes ministrs K.Šadurskis

Vīza:

Valsts sekretāre L.Lejiņa

10.04.2018 14:15

7755

D.Papāns

67047838, dainis.papans@izm.gov.lv

A.Lasmane

67367202, agnese.lasmane@ikvd.gov.lv

L.Voitkeviča

67367202, lilita.voitkevica@ikvd.gov.lv